Jaques Mesrine'i saaga esimene film "Surmainstinkt" räägib 1970ndatel rahvuslikuks vaenlaseks nr 1 kuulutatud Prantsuse gangsteri elust. Film on tehtud tema autobiograafia põhjal ning tegu on teatud mõttes värskendava vaheldusega eluloofilmidele: kohe alguses võime lugeda vabandavat teksti, et järgnevad stseenid ei taha pretendeerida Mesrine'i eluloo tõetruult kujutamisele, vaid et kohe hakkame nägema üht võimalikku vaadet ta elule, ja seda  põhjusel, et inimese elu on liiga keeruline, et teda ühte (või antud juhul kahte) filmi mahutada saaks. Niisiis järgnebki hulk stseene, mida võiks isegi nimetada lühietüüdideks, millest igaüks sisaldab üht seika Mesrine'i elust. Peaosas on tuntud karakternäitleja Vincent Cassel, ülijoviaalne tegelane, kes kaldub ikka otsima rolle, kus tuleb tegemist ekstreemse vägivallaga. Kõige parem näide on Gaspar Noé film "Irréversible". Casseli kõrvale teisi eriti ei mahu, st teised suurt mõjule ei pääse, niivõrd vitaalse  mulje jätab ta endast.